D'Schwiiz isch politisch us 26 Kanteen zämegsetzt (noch anderer Zellig 23, will die beide Basel, Appizäll und Unterwalde sogenannti "Halbkanteen" sin - das hett aber, usser in es paar politische Gebiet, ke witeri Bedytig). Die Kanteen sin lut dr Bundesverfassig grundsätzlig souverän, usser dert, wo d Kanteen uf ihri Rächt usdrygglig verzichdet und das in d Verfassig ufgnoh hai. Das heisst, dass jede Kanton eigentli e eigene Staat isch und allis fyr sich sälber reglet. Nur ebbe dert, wo dr Bund (also die ganz Schwiiz) eppis fyr alli greglet hett, sin d'Kanteen bunde. Das isch hytte in relativ vilne wichtige Beriich dr Fall. Trotzdäm hän d Schwiizer Kanteen no vil z'sage, verglichbar mit de Bundesstaate in Amerika (USA).